SYNEX มั่นใจรายได้ปีนี้โตเกิน 10% กำไรโตกว่าเท่าตัว
SYNEX เผยผลประกอบการ Q4/58 มีแนวโน้มเติบโตอย่างต่อเนื่อง มั่นใจรายได้ปีนี้โตเกิน 10% กำไรโตกว่าเท่าตัว
2 ธ.ค. 2558

นางสาวสุธิดา มงคลสุธี ประธานเจ้าหน้าที่บริหาร บริษัท ซินเน็ค (ประเทศไทย) จำกัด (มหาชน) หรือ SYNEX เปิดเผยว่า บริษัทมั่นใจรายได้ปีนี้จะทำได้เกินกว่าเป้าหมายที่วางไว้ว่าจะเติบโตมากกว่า 10% หรือมากกว่า 2.1 หมื่นล้านบาท และกำไรสุทธิคาดว่าจะสูงกว่าเท่าตัว จากปี 57 ที่มีกำไรสุทธิ 181.9 ล้านบาท และรายได้รวม 1.9 หมื่นล้านบาท หลังในช่วง 9 เดือนแรกที่ผ่านมา ทำกำไรสุทธิได้แล้ว 259.71 ล้านบาท  อีกทั้งมีแนวโน้มเติบโตอย่างต่อเนื่องในไตรมาส 4/58
“บริษัทวางแผนผลักดันสินค้าที่มีมาร์จิ้นสูงออกสู่ตลาดอย่างต่อเนื่อง ควบคู่กับการ บริหารจัดการภายในได้อย่าง มีประสิทธิภาพ สนับสนุนผล ประกอบการในปี นี้สามารถทำ New High รายได้สูงสุดเป็นประวัติการณ์ และเกินกว่าเป้าหมายรายได้ที่วางไว้”นางสาวสุธิดา กล่าว
โดยบริษัทมีจุดแข็งจากการเป็นผู้นำในธุรกิจไอทีที่มีความหลากหลายครบครันของสินค้า ที่พร้อมจัดจำหน่ายและเป็นแบรนด์ระดับโลก รวมทั้งมีเครือข่ายและฐานลูกค้าทั่วประเทศ จึงส่งผลดีต่อธุรกิจทำให้มีความแข็งแกร่ง ทั้งในกลุ่มสินค้า Consumer และสินค้าในกลุ่ม Commercial  โดยปีนี้บริษัทเข้าไปรุกตลาด Commercial มากขึ้น ซึ่งเป็นสินค้ามีมาร์จิ้นที่ดี และมีโอกาสเติบโตสูง สนับสนุนให้สัดส่วนรายได้ในตลาด Commercial ของบริษัทเพิ่มขึ้นอยู่ที่กว่า 30%  ของยอดขายทั้งหมด
สำหรับธุรกิจในอินโดไชน่าจะเริ่มเติบโตอย่างมีนัยสำคัญตั้งแต่ปี 59 เป็นต้นไป และคาดว่าจะมียอดขายกว่า 1,000 ล้านบาท เนื่องจากตลาดในเมียนมาร์ ซึ่งเป็นตลาดหลักในอินโดไชน่า มีแนวโน้มการเติบโตที่ดีและเตรียมขยายตลาดกัมพูชาและลาวเพิ่มเติมอีก ซึ่งบริษัทอยู่ระหว่างเจรจาร่วมทุนกับพันธมิตรเพื่อไปตั้งสาขาในกัมพูชา คาดว่าจะมีความ ชัดเจน ในปี 59